ΠΡΑΞΗ για τους όρους προσχώρησης του Βασιλείου της Ισπανίας και της Πορτογαλικής Δημοκρατίας και για τις προσαρμογές των συνθηκών - Πρωτόκολλο αριθ. 19 - για τα πορτογαλικά διπλώματα ευρεσιτεχνίας

(1) Επίσημη Εφημερίδα των Ευρωπαϊκών Κοινοτήτων αριθ. L 302 της 15ης Νοεμβρίου 1985.

1. Από την προσχώρηση, η Πορτογαλική Δημοκρατία αναλαμβάνει την υποχρέωση να καταστήσει τη νομοθεσία της για τα διπλώματα ευρεσιτεχνίας συμβιβάσιμη με τις αρχές της ελεύθερης κυκλοφορίας των εμπορευμάτων και με το επίπεδο προστασίας της βιομηχανικής ιδιοκτησίας που έχει επιτευχθεί στην Κοινότητα. Η Πορτογαλική Δημοκρατία καταργεί ιδίως, από την προσχώρηση, τις διατάξεις του άρθρου 8 του νομοθετικού διατάγματος αριθ. 27/84 της 18ης Ιανουαρίου 1984 δυνάμει των οποίων ο δικαιούχος διπλώματος ευρεσιτεχνίας, για να απολαύει του αποκλειστικού δικαιώματος από το δίπλωμα αυτό, οφείλει να κατασκευάζει στο πορτογαλικό έδαφος το προστατευόμενο από το δίπλωμα ευρεσιτεχνίας προϊόν ή το προϊόν που λαμβάνεται από βιομηχανική μέθοδο προστατευόμενη από δίπλωμα ευρεσιτεχνίας.

Για το σκοπό αυτό, θα καθιερωθεί στενή συνεργασία μεταξύ των υπηρεσιών της Επιτροπής και των πορτογαλικών αρχών: η συνεργασία αυτή θα καλύπτει επίσης τα προβλήματα μετάβασης από την παρούσα πορτογαλική νομοθεσία στη νέα νομοθεσία.

2. Η Πορτογαλική Δημοκρατία θα περιλάβει στην εθνική της νομοθεσία διάταξη για την αντιστροφή του βάρους της αποδείξεως αντίστοιχη προς τη διάταξη του άρθρου 75 της σύμβασης του Λουξεμβούργου της 15ης Δεκεμβρίου 1975 για το κοινοτικό δίπλωμα ευρεσιτεχνίας.

Η διάταξη αυτή θα εφαρμοστεί αμέσως μετά την προσχώρηση όσον αφορά τα νέα διπλώματα ευρεσιτεχνίας για τα σχετικά με τις μεθόδους που κατατίθενται από την ημερομηνία της προσχώρησης και μετά.

Για τα διπλώματα ευρεσιτεχνίας που έχουν κατατεθεί πριν από την ημερομηνία αυτή, η διάταξη αυτή θα εφαρμοστεί το αργότερο την 1η Ιανουαρίου 1992.

Πάντως, η διάταξη αυτή δεν θα εφαρμοστεί αν η αγωγή παραβίασης στρέφεται κατά κατόχου άλλου διπλώ,ατος ευρεσιτεχνίας σχετικού με μέθοδο παρασκευής προϊόντος ίδιου με το προϊόν το οποίο υπήρξε αποτέλεσμα της προστατευομένης από δίπλωμα ευρεσιτεχνίας μεθόδου του ενάγοντος, αν αυτό το άλλο δίπλωμα ευρεσιτεχνίας έχει χορηγηθεί πριν από την ημερομηνία της προσχώρησης.

Στην περίπτωση που δεν εφαρμοστεί η αναστροφή του βάρους της αποδείξεως, η Πορτογαλική Δημοκρατία θα συνεχίσει να επιβάλλει στον κάτοχο του διπλώματος ευρεσιτεχνίας να αποδείξει την παραβίαση.

Σε όλες τις περιπτώσεις όπου η αναστροφή του βάρους της αποδείξεως δεν εφαρμόζεται κατά την 1η Ιανουαρίου 1987, περιλαμβανομένης και της περιπτώσεως των διπλωμάτων ευρεσιτεχνίας που έχουν κατατεθεί πριν από την ημερομηνία της προσχώρησης, η Πορτογαλική Δημοκρατία εισάγει στην εθνική της νομοθεσία, από την ημερομηνία αυτή, μια δικαστική διαδικασία η οποία καλείται κατάσχεση-περιγραφή.

Ως «κατάσχεση-περιγραφή» νοείται μια διαδικασία με την οποία κάθε πρόσωπο που έχει δικαίωμα να ασκήσει αγωγή παραβίασης μπορεί με δικαστική απόφαση η οποία εκδίδεται μετά από αίτησή του, να προβαίνει, στους χώρους του εικαζομένου παραβάτη και με δικαστικό κλητήρα επικουρούμενο από εμπειρογνώμονες, στη λεπτομερή περιγραφή των επίμαχων μεθόδων και ιδίως με τη λήψη φωτοαντιγράφων των τεχνικών εγγράφων, με ή χωρίς πραγματική κατάσχεση. Αυτή η δικαστική απόφαση μπορεί να διατάσσει την καταβολή εγγυήσεως η οποία προορίζεται για την αποζημίωση του εικαζόμενου παραβάτη σε περίπτωση ζημίας προκαλούμενης από την κατάσχεση-περιγραφή.

3. Η Πορτογαλική Δημοκρατία θα προσχωρήσει την 1η Ιανουαρίου 1992 στη σύμβαση του Μονάχου της 5ης Οκτωβρίου 1973 για το ευρωπαϊκό δίπλωμα ευρεσιτεχνίας και στη σύμβαση του Λουξεμβούργου της 15ης Δεκεμβρίου 1975 για το κοινοτικό δίπλωμα ευρεσιτεχνίας.

Η Πορτογαλική Δημοκρατία μπορεί να προσφύγει στο άρθρο 95 παράγραφος 4 της σύμβασης του Λουξεμβούργου για το κοινοτικό δίπλωμα ευρεσιτεχνίας, προκειμένου να επιφέρει καθαρά τεχνικές προσαρμογές που καθίστανται αναγκαίες από το γεγονός της προσχώρησής της στη σύμβαση αυτή εξυπακούεται πάντως ότι η ενέργεια αυτή δεν θα καθυστερήσει σε καμμιά περίπτωση την προσχώρηση της Πορτογαλικής Δημοκρατίας στη σύμβαση του Λουξεμβούργου πέρα από την προαναφερθείσα ημερομηνία.